钦定古今图书集成/明伦汇编/闺媛典/第005卷 > 《采桑度〈七曲〉》
## 钦定古今图书集成/明伦汇编/闺媛典/第005卷 > 《采桑度〈七曲〉》

《采桑度》，一曰《采桑》。《唐书乐志》曰：“《采桑》因三洲曲而生，此声苑也。” 《采桑度》，梁时作。《水经》曰：“河水过屈县西南为采桑津。” 《春秋·僖公八年》，晋里克败狄于采桑是也。按《古今乐录》曰：“《采桑度》，旧舞十六人，梁八人。” 则非梁时作矣。

蚕生春三月，春桑正含绿。女儿采春桑，歌吹当春曲。
冶游采桑女，尽有芳春色。姿容应春媚，粉黛不加饰。
系条采春桑，采叶何纷纷。采桑不装钩，牵坏紫罗裙。
语欢稍养蚕，一头养百𫭟。奈当黑瘦尽，桑叶常不周。
春月采桑时，林下与欢俱。养蚕不满百，那得罗绣襦。
采桑盛阳月，绿叶何翩翩。攀条上树表，牵坏紫罗裙。
伪蚕化作茧，烂熳不成丝。徒劳无所获，养蚕特底为。